DECIZIA COMISIEI
din 20 martie 2007
de modificare a Deciziei 2003/467/CE privind declarația conform căreia anumite provincii sau regiuni din Italia sunt oficial indemne de tuberculoză bovină, bruceloză bovină și leucoză enzootică bovină și declarația conform căreia o regiune din Polonia este oficial indemnă de leucoză enzootică bovină
[notificată cu numărul C(2007) 1201]
(Text cu relevanță pentru SEE)
(2007/174/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului din 26 iunie 1964 privind problemele de sănătate animală care afectează comerțul intracomunitar cu bovine și porcine (1), în special anexa A punctul I.4, anexa A punctul II.7 și anexa D capitolul I litera E,
întrucât:
(1)
Directiva 64/432/CEE prevede că statele membre sau anumite părți sau regiuni din statele membre pot fi declarate oficial indemne de tuberculoză, bruceloză și leucoză enzootică bovină privind cirezile de bovine, sub rezerva respectării anumitor condiții prevăzute în directiva menționată anterior.
(2)
Decizia 2003/467/CE a Comisiei din 23 iunie 2003 de stabilire a statutului oficial de indemne de tuberculoză, bruceloză și leucoză enzootică bovină pentru cirezile de bovine din anumite state membre și regiuni din state membre (2) prevede listele regiunilor din statele membre declarate indemne de tuberculoză bovină, bruceloză bovină și leucoză enzootică bovină.
(3)
Italia a prezentat recent Comisiei documente atestând respectarea condițiilor relevante prevăzute în Directiva 64/432/CEE în ceea ce privește regiunea Emilia Romagna, provinciile Novara și Verbania în regiunea Piemonte, provinciile Livorno, Lucca și Siena în regiunea Toscana și provinciile Belluno și Padova în regiunea Veneto, pentru ca regiunea și provinciile respective să poată fi declarate oficial regiuni ale unui stat membru indemne de tuberculoză.
(4)
Italia a prezentat Comisiei documente atestând respectarea condițiilor relevante prevăzute în Directiva 64/432/CEE în ceea ce privește provincia Torino în regiunea Piemonte, provincia Florența în regiunea Toscana și regiunea Veneto, pentru ca regiunea și provinciile respective să poată fi declarate oficial regiuni ale unui stat membru indemne de bruceloză.
(5)
Italia a prezentat Comisiei, de asemenea, documente atestând respectarea condițiilor relevante prevăzute în Directiva 64/432/CEE în ceea ce privește provincia Savona în regiunea Liguria, provincia Oristano în regiunea Sardinia și regiunea Veneto, pentru ca regiunea și provinciile respective să poată fi declarate oficial regiuni ale unui stat membru indemne de leucoză enzootică bovină.
(6)
După evaluarea documentelor prezentate de Italia, provinciile și regiunile în cauză ar trebui declarate oficial regiuni ale unui stat membru indemne de tuberculoză bovină, bruceloză bovină și leucoză enzootică bovină.
(7)
Polonia a prezentat, de asemenea, Comisiei documente care atestă respectarea condițiilor relevante prevăzute în Directiva 64/432/CEE în ceea ce privește regiunea Śląskie pentru ca această regiune să poată fi declarată oficial regiune a unui stat membru indemnă de leucoză enzootică bovină.
(8)
După evaluarea documentelor prezentate de Polonia, regiunea în cauză ar trebui declarată regiune a unui stat membru oficial indemnă de leucoză enzootică bovină.
(9)
Prin urmare, Decizia 2003/467/CE ar trebui modificată în consecință.
(10)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele I, II și III la Decizia 2003/467/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 20 martie 2007.